Rozsudok Krajského súdu Trnava sp. zn. 38Sd/79/2014 z 23. 9. 2015
Rozsudok Krajského súdu Trnava z 23. septembra 2015, sp. zn. 38Sd/79/2014, ECLI:SK:KSTT:2015:2014200512.1
Súd: Krajský súd Trnava
Spisová značka: 38Sd/79/2014
ECLI: ECLI:SK:KSTT:2015:2014200512.1
Dátum vydania: 23. 9. 2015
Forma: Rozsudok
Oblasť práva: Správne právo
Text rozhodnutia
Súd: Krajský súd Trnava Spisová značka: 38Sd/79/2014 Identifikačné číslo súdneho spisu: 2014200512 Dátum vydania rozhodnutia: 24. 09. 2015 Meno a priezvisko sudcu, VSÚ: JUDr. Katarína Benczová ECLI: ECLI:SK:KSTT:2015:2014200512.1 ROZSUDOK V MENE SLOVENSKEJ REPUBLIKY Krajský súd v Trnave v konaní pred samosudkyňou JUDr. Katarínou Benczovou v právnej veci navrhovateľa: S. H., nar. XX.XX.XXXX, bytom D. XX, XXX XX U., zastúpený splnomocneným zástupcom Advokátska kancelária JUDr. Peter Peružek, s.r.o., so sídlom Radlinského č. 1, 920 01 Hlohovec, adresa na doručovanie: Podzámska 41/A, 920 01 Hlohovec, proti odporkyni: Sociálna poisťovňa - ústredie, ul. 29. augusta č. 8, 813 63 Bratislava, o návrhu na preskúmanie rozhodnutia odporkyne č. XXX XXX XXXX X zo dňa 03.06.2014, t a k t o r o z h o d o l : Súd napadnuté rozhodnutie odporkyne č. XXX XXX XXXX X zo dňa 3. júna 2014 z r u š u j e podľa § 250j ods. 2 písm. d) O.s.p. a vec jej vracia na ďalšie konanie. Odporkyňa je povinná zaplatiť navrhovateľovi náhradu trov konania spočívajúcu v trovách právneho zastúpenia v sume 253,84 eur, na účet právneho zástupcu Advokátska kancelária JUDr. Peter Peružek, s.r.o., do troch dní od právoplatnosti rozsudku. o d ô v o d n e n i e : Napadnutým rozhodnutím zo dňa 03.06.2014 odporkyňa podľa § 65 a § 82 zák. č. 461/2003 Z.z. a článku 52 ods. 1 písm. b) a ods. 4 Nariadenia (ES) Európskeho parlamenty a Rady č. 883/2004 o koordinácii systémov sociálneho zabezpečenia v znení Nariadenia európskeho parlamentu a Rady (ES) č. 988/2009 priznala od 03.07.2012 starobný dôchodok v sume 244,10 eur mesačne, ktorý bol v súlade so zákonom zvýšený od 01.01.2013 na 255,30 eur mesačne a od 01.01.2014 na 264,10 eur mesačne. Odôvodnenie rozhodnutia poukázalo na predchádzajúce rozhodnutie vo veci dôchodkovej dávky navrhovateľa zo dňa 14.11.2012, ktoré bolo rozhodnutím Krajského súdu v Trnave č.k. 43 Sd/7/2013-124 zo dňa 11.02.2014 zrušené a vec bola vrátená odporkyni na ďalšie konanie s vysloveným právnym názorom o povinnosti aplikovať pravidlá uvedené v článku 47 Nariadenia Rady EHS č. 1408/71 a realizovať teoretický výpočet starobného dôchodku. Odporkyňa v odôvodnení rozhodnutia uviedla, že krajský súd opomenul pri svojom rozhodovaní zohľadniť, že o dôchodkovej dávke bolo rozhodované podľa článku 52 ods. 1 písm. b) a ods. 4 Nariadenia (ES) Európskeho parlamentu a Rady č. 883/2004 o koordinácii systémov sociálneho zabezpečenia v znení Nariadenia európskeho parlamentu a Rady (ES) č. 988/2009 a za tohto stavu nebolo možné realizovať teoretický výpočet starobného dôchodku, nakoľko Sociálna poisťovňa ako verejnoprávna inštitúcia je povinná dodržiavať právne predpisy SR, medzinárodné zmluvy, ktorým je SR viazaná, ako aj právne predpisy Európskej únie. V nadväznosti na aplikovanú platnú právnu úpravu je rozdelenie ČSFR a vznik dvoch samostatných nástupníckych štátov osobitnou historickou okolnosťou s obmedzeným časovým účinkom na právne vzťahy, ktoré vznikli počas trvania spoločného štátu a doby zabezpečenia získané u zamestnávateľa, ktorý mal ku dňu rozdelenia ČSFR sídlo v Českej republike sa považujú za doby zabezpečenia v Českej republike. Ak bol navrhovateľ ku dňu rozdelenia ČSFR zamestnaný u zamestnávateľa ENERGOSTROJ, s.r.o., Mochovce, so sídlom na území ČR, doby zabezpečenia získané pred 01.01.1993 sa považujú za doby zabezpečenia ČR a dôchodok za ne je príslušná priznať a vyplácať ČSSZ. V prípade priznania starobného dôchodku zo systému sociálneho zabezpečenia spravovaného Sociálnou poisťovňou aj za tieto doby, došlo by k duplicitnému zhodnoteniu týchto dôb a spôsobilo by diskrimináciu tých poberateľov dôchodkov, ktorí získali doby zabezpečenia pred 01.01.1993 výlučne u zamestnávateľov so sídlom na území SR. K 03.07.2012 získal navrhovateľ na území Slovenskej republiky 5690 dní obdobia dôchodkového poistenia, čím splnil podmienky pre vznik nároku na starobný dôchodok k 03.07.2012, pričom suma starobného dôchodku bola stanovená podľa článku 52 ods. 4 písm. i) a prvej časti prílohy VIII Nariadenia (ES) Európskeho parlamentu a Rady č. 883/2004 o koordinácii systémov sociálneho zabezpečenia v znení Nariadenia európskeho parlamentu a Rady (ES) č. 988/2009 tak, ako to určila odporkyňa, pretože suma dôchodku vypočítaná podľa zák. č. 461/2003 Z.z. je rovnaká bez ohľadu na to, či bola vypočítaná ako nezávislá (národná) dávka alebo paušálna (čiastková) dávka. Proti rozhodnutiu podal včas odvolanie navrhovateľ cestou splnomocneného právneho zástupcu a žiadal zrušenie napadnutého rozhodnutia jednak z dôvodu, že odporkyňa porušila povinnosť rešpektovať vyslovený právny názor krajského súdu a namietal nezohľadnenie ustálenej judikatúry Ústavného súdu ČR v tejto otázke (IV ÚS 228/06, II ÚS 405/02, III ÚS 252/04, Pl. ÚS 5/12), kde v obdobných prípadoch Ústavný súd ČR označil nerovnosť založenú v dôsledku špecifickej okolnosti majúcej svoj pôvod v zániku vtedajšej Československej federácie za Ústavou neprípustnú diskrimináciu jednej osoby voči iným osobám. Z toho dôvodu žiadal navrhovateľ vyrovnanie dôchodku na takú úroveň, ako keby odpracoval uvedené obdobia len pre zamestnávateľa, ktorého sídlo v obchodnom alebo v obdobnom registri bolo na území SR. Považoval rozhodnutie za arbitrárne v časti, kde bolo skonštatované, že sumu starobného dôchodku je možné vypočítať len s prihliadnutím na obdobie získané podľa predpisov SR, keď krajský súd v rozhodnutí 43 Sd/7/2013 uviedol spôsob výpočtu teoretického dôchodku, ako aj určenia dôchodku pre navrhovateľa. Rovnako vytkol nevysporiadanie sa s námietkou vedúcou k spochybneniu správnosti uvedeného výpočtu kalendárnych mesiacov, ako aj vymeriavacích základov. Rovnako namietal nesprávne určenie výpočtu dôb zamestnania, ktoré je odlišné od výpočtu uvedeného v informatívnom výpise, kde sú zahrnuté doby najmenej od roku 1968 aj s výškou osobného mzdového bodu, pričom v prílohe rozhodnutia je zahrnutý výpočet len od roku 1993. Ďalej tvrdil, že nakoľko v období rokov 1984 - 2014 odrobil na území SR viac ako 22 rokov, osobný mzdový bod sa mal vyrátať podľa § 63 ods. 6 zák. č. 461/2003 Z.z.. Zároveň namietol správnosť výpočtu osobného mzdového bodu za roky 2004 a 2005, nakoľko tieto sú v napadnutom rozhodnutí uvádzané odlišne od Informácie o zmene stavu individuálneho účtu, vydanej v rokoch 2004 a 2006. Odporkyňa vo svojom vyjadrení k odvolaniu zo dňa 27.08.2014 žiadala napadnuté rozhodnutie ako vecne správne potvrdiť vzhľadom na správnosť aplikácie platnej právnej úpravy (Nariadenie Rady EHS č. 1408/71 stratilo účinnosť od 01.05.2010), aplikáciu Nariadenia (ES) Európskeho parlamentu a Rady č. 883/2004 o koordinácii systémov sociálneho zabezpečenia v znení Nariadenia európskeho parlamentu a Rady (ES) č. 988/2009 pri súčasnom rešpektovaní ďalšieho trvania článkov 12, 20 a 33 Zmluvy medzi Slovenskou republikou a Českou republikou, článkov 15 a 16 Správnej dohody o vykonávaní Zmluvy medzi Slovenskou republikou a Českou republikou o sociálnom zabezpečení. Za rozhodujúce považovala to, že sídlo zamestnávateľa v období pred 01.01.1993 bolo na území ČR, v zmysle článku 20 Zmluvy sa preto doby zabezpečenia získané pred 01.01.1993 u zamestnávateľa ENERGOSTROJ, s.r.o., Mochovce so sídlom v Českej republike považujú za doby zabezpečenia Českej republiky. K námietke nesúladu podkladov rozhodnutia s informáciou o stave účtu poistenca k 31.12.2003 uviedla, že táto informácia má len informatívny charakter a hlavný účel spočíva v poskytnutí prehľadu o odpracovaných rokoch. K námietke týkajúcej sa nesprávnych osobných mzdových bodov uviedla, že tieto sú vypočítané v súlade s právnymi predpismi. Na prejednanie veci bolo nariadené pojednávanie na deň 24.09.2015, na ktorom splnomocnený zástupca navrhovateľa trval na podanom odvolaní v celom rozsahu. V nadväznosti na odôvodnenie ohľadne nerešpektovania právneho názoru súdu v rozsudku 43 Sd/7/2013 o povinnosti aplikovať Nariadenie 1408/71, poukázal na bod 44 preambuly Nariadenia 883/2004 o potrebe zachovania účinnosti Nariadenia 1408/71 na zachovanie právneho účinku na účely niektorých aktov a dohôd Spoločenstva, ktorých je Spoločenstvo stranou, aby sa zabezpečila právna istota. Ako reakciu na poukazy odporkyne na ustálenú judikatúru NS SR ohľadne tzv. českých dôchodkov, predložil rozsudok NS SR č. 9 So/124/2013 zo dňa 25.02.2015, ktorým bol v závere odôvodnenia vyslovený právny názor korešpondujúci s jeho požiadavkami. Pripomenul, že všetky dôkazy osvedčujúce skutočnosť, kde reálne navrhovateľ vykonával zamestnávanie /podľa neho na území SR/, boli riadne doložené do súdneho spisu 43 Sd/7/2013. Namietal nesprávnosť postupu, ak v informatívnom výpise dôchodkového poistenia boli použité a na výpočet priemerného osobného mzdového bodu zohľadnené iné údaje, ako sú tie, ktoré boli použité pri rozhodovaní vo veci, nakoľko aj informatívny výpis napriek svojmu názvu mal náležitosti aj úpravu totožnú s obsahom prílohy rozhodnutia - osobným listom dôchodkového poistenia. Trval na tom, že navrhovateľ všetky doby poistenia odpracoval na území SR, príslušné poistné vždy odvádzal odporkyni, resp. Slovenskej správe sociálneho zabezpečenia, preto nie je dôvod, aby odporkyňa neprihliadala na tieto skutočnosti. Vzhľadom na vyššie uvedené žiadal, aby súd napadnuté rozhodnutie zo dňa 03.06.2014 zrušil a vec jej vrátil na ďalšie konanie, pričom trval na tom, aby nové rozhodnutie bolo vydané v zákonnej 60 dňovej lehote. V tejto súvislosti uviedol, že odporkyňa sa voči jeho klientovi chová diskriminačne, predlžuje lehoty na vydanie rozhodnutia a preto v súvislosti s rozhodovaním v tejto veci musel využiť možnosť podať žalobu na nečinnosť orgánu verejnej správy. Poverená zástupkyňa odporkyne sa v celom rozsahu pridržiavala odôvodnenia napadnutého rozhodnutia, ako aj obsahu svojho písomného vyjadrenia zo dňa 27.08.2014. K rozpornosti údajov medzi informatívnym výpisom z účtu poistenca a osobného listu dôchodkového poistenia uviedla, že informatívny výpis obsahuje iba evidované údaje o dobách poistenia vedených v evidencii Sociálnej poisťovne, pri rozhodovaní je pri zohľadňovaných konkrétnych údajov podstatnou skutočnosťou sídlo navrhovateľa v príslušnom období. K aplikovateľnosti Nariadenia 1408/71 poukázala na ust. článku 90 Nariadenia 883/2004, ktoré vylučuje aplikovateľnosť tohto Nariadenia po dátume 01.05.2010. Čo sa týka predloženého rozsudku NS SR č. 9 So/124/2013 uviedla, že aj keď to nie je výslovne uvedené, v tomto konaní NS SR evidentne rozhodoval v zmysle právnej argumentácie, na ktorej je založený zákon, neskôr prijatý pod č. 140/2015 Z.z. o vyrovnávacom príspevku, ktorý upravuje v prípade poistencov, ktorí mali za príslušné obdobie nárok na český aj slovenský dôchodok, nárok na vyrovnávací príspevok, aby boli zrovnoprávnené výšky týchto dôchodkov. Aj keď táto skutočnosť nie je výslovne uvedená v odôvodnení rozhodnutia, z právnej argumentácie je zrejmé, že súd vychádzal z textu, ktorý bol v tom čase v pripomienkovom konaní alebo v čítaní pred NR SR. Splnomocnený zástupca navrhovateľa ďalej uviedol, že v prvom rade vytýka odporkyni nerešpektovanie predchádzajúceho rozhodnutia Krajského súdu v Trnave v tom, že jej bolo uložené vysvetliť spôsob výpočet osobných mzdových bodov za roky 2004 a 2005 a že zavádza súd, keď uvádza, že rozhodnutie 9 So/124/2013 bolo založené na aplikácii právnej úpravy, ktorá v tom čase nebola ešte prijatá, pretože v predchádzajúcom rozsudku NS SR iba vyslovil zákaz diskriminácie a nariadil odporkyni, aby poistencovi vyplácala dôchodkovú dávku v takej výške, aby súčet jeho starobného dôchodku z ČR a SR po zohľadnení menového kurzu nebol nižší, ako dôchodok poistenca, ktorý počas svojho produktívneho života získal rovnakú dobu poistenia a rovnaké príjmy len u zamestnávateľov, ktorí mali sídlo na území SR. Oni nežiadajú duplicitné zhodnotenie dôb poistenia na účely slovenského dôchodku, iba odstránenie diskriminácie spočívajúcej v nerovnakej výške dôchodkovej dávky za obdobie odpracované pre zamestnávateľa sídliaceho mimo územia SR, oproti ostatným dôchodcom, ktorí bol zamestnaní u zamestnávateľa so sídlom v SR. Zároveň trval aj na argumente, že osobný mzdový bod bol nesprávne vypočítavaný v zmysle § 63 ods. 6 zák. č. 461/2003 Z.z., čo bolo spôsobené tým, že neboli zohľadnené všetky potrebné doby poistenia. Zástupkyňa odporkyne považovala výpočet za správny, lebo ust. § 63 zák. č. 461/2003 Z.z. umožňuje vypočítať priemerný osobný mzdový bod iba za obdobie, ktoré je rozhodujúcim obdobím na výpočet dôchodkovej dávky podľa slovenských predpisov. Navrhovateľ k veci uviedol, že postup odporkyne je v rozpore s článkom 12 a 39 ods. 1 Ústavy SR a Dohovoru o ochrane ľudských práv a základných slobôd a že on nemôže znášať nepriaznivé dôsledky toho, že na základe politického rozhodnutia došlo k rozdeleniu ČSFR a časť jeho odpracovaných dôb je považovaná za doby poistenia získané na území cudzieho štátu, v nadväznosti na to poberá za tieto obdobia dôchodok podľa právnych predpisov iného štátu, ktorý je nižší ako keby celá doba zamestnania bola uznaná za odpracovanú na území SR. Krajský súd preskúmal napadnuté rozhodnutie, ako aj konanie predchádzajúce jeho vydaniu postupom v zmysle Tretej hlavy Piatej časti O.s.p. a dospel k záveru, že odvolanie je dôvodné. Podľa § 244 O.s.p. (1) V správnom súdnictve preskúmavajú súdy na základe žalôb alebo opravných prostriedkov zákonnosť rozhodnutí a postupov orgánov verejnej správy. (2) V správnom súdnictve preskúmavajú súdy zákonnosť rozhodnutí a postupov orgánov štátnej správy, orgánov územnej samosprávy, ako aj orgánov záujmovej samosprávy a ďalších právnických osôb, ako aj fyzických osôb, pokiaľ im zákon zveruje rozhodovanie o právach a povinnostiach fyzických a právnických osôb v oblasti verejnej správy (ďalej len "rozhodnutie správneho orgánu"). Podľa § 250l O.s.p. (1) Podľa ustanovení tejto hlavy sa postupuje v prípadoch, v ktorých zákon zveruje súdom rozhodovanie o opravných prostriedkoch proti neprávoplatným rozhodnutiam správnych orgánov. (2) Pokiaľ v tejto hlave nie je ustanovené inak, použije sa primerane ustanovenie druhej hlavy s výnimkou § 250a. Podľa § 65 ods. 1 zák. č. 461/2003 Z.z. o sociálnom poistení Poistenec má nárok na starobný dôchodok, ak bol dôchodkovo poistený najmenej 15 rokov a dovŕšil dôchodkový vek. Podľa čl. 52 ods. 1 písm. b) Nariadenia (ES) Európskeho parlamentu a Rady č. 883/2004 o koordinácii systémov sociálneho zabezpečenia, ktoré nadobudlo účinnosť 1.5.2010, v znení Nariadenia európskeho parlamentu a Rady (ES) č. 988/2009 Priznanie dávok 1. Príslušná inštitúcia vypočíta výšku dávky, ktorá bude náležať: a) podľa právnych predpisov, ktoré táto inštitúcia uplatňuje, iba ak podmienky nároku na dávky boli splnené výlučne podľa vnútroštátneho práva (nezávislá dávka); b) vypočítaním teoretickej výšky a následne skutočnej výšky (paušálna dávka) takto: i) teoretická výška dávky je rovná dávke, na ktorú by si daná osoba mohla uplatňovať nárok, ak by všetky doby poistenia a/alebo bydliska, ktoré boli dosiahnuté podľa právnych predpisov iných členských štátov, boli dosiahnuté podľa právnych predpisov, ktoré uplatňuje deň priznania takejto dávky. Ak podľa týchto právnych predpisov výška nezávisí na trvaní dosiahnutých dôb, táto výška sa považuje za teoretickú výšku; ii) príslušná inštitúcia následne stanoví skutočnú výšku paušálnej dávky na základe teoretickej výšky podľa pomeru trvania dôb dosiahnutých pred vznikom poistnej udalosti podľa právnych predpisov, ktoré uplatňuje, k celkovému trvaniu dôb dosiahnutých pred vznikom poistného udalosti podľa právnych predpisov všetkých daných členských štátov. 2. Príslušná inštitúcia uplatňuje, tam kde je to vhodné, na výšku vypočítanú v súlade s ods. 1 písm. a) a b) všetky pravidlá týkajúce sa zníženia, pozastavenia alebo odňatia podľa právnych predpisov, ktoré uplatňuje, v rámci obmedzení ustanovených v článkoch 53 až 55. 3. Daná osoba má nárok na najvyššiu čiastku vypočítané v súlade s ods. 1 písm. a) a b) od príslušnej inštitúcie každého členského štátu. 4. Ak výpočet podľa ods. 1 písm. a) v jednom členskom štáte vždy vedie k nezávislej dávke, ktorá sa rovná, alebo je vyššia ako paušálna dávka, vypočítaná v súlade s ods. 1 písm. b), príslušná inštitúcia môže odstúpiť od paušálneho výpočtu za podmienok určených vo vykonávajúcom nariadení. Takéto situácie sú uvedené v prílohe VIII. Podľa čl. 20 ods. 1 Zmluvy medzi Českou republikou a Slovenskou republikou o sociálnom zabezpečení, publikovanej pod č. 318/1994 Z.z. (ktorý sa v súlade s čl. 8 ods. 1 Nariadenia (ES) Európskeho parlamentu a rady č. 987/2009 aplikuje aj po vstupe Slovenska do Európskej únie) Doby zabezpečenia získané pred dňom rozdelenia Českej a Slovenskej Federatívnej Republiky sa považujú za doby zabezpečenia toho zmluvného štátu, na ktorého území mal zamestnávateľ občana sídlo ku dňu rozdelenia Českej a Slovenskej Federatívnej Republiky alebo naposledy pred týmto dňom. Podľa čl. 15 ods. 1 Správnej dohody o vykonávaní zmluvy medzi Slovenskou republikou a Českou republikou o Sociálnom zabezpečení, publikovanej pod č. 175/1995 Z.z. (ktoré sa v súlade s čl. 8 ods. 1 Nariadenia (ES) Európskeho parlamentu a rady č. 987/2009 aplikuje aj po vstupe Slovenska do Európskej únie ) Sídlom zamestnávateľa sa rozumie adresa, ktorá je ako sídlo zapísaná v obchodnom registri. Ak je zamestnávateľom fyzická osoba, sídlom je adresa, ktorá je v obchodnom registri uvedená ako miesto podnikania; ak je zamestnávateľom odštepný závod alebo iná organizačná zložka zapísaná v obchodnom registri, sídlom zamestnávateľa sa rozumie adresa tohto odštepného závodu alebo organizačnej zložky. Podľa § 63 zák. č. 461/2003 Z.z. o sociálnom poistení (1) Priemerný osobný mzdový bod na určenie sumy dôchodkovej dávky sa určí ako podiel súčtu osobných mzdových bodov dosiahnutých v jednotlivých kalendárnych rokoch rozhodujúceho obdobia a obdobia dôchodkového poistenia v rozhodujúcom období, ak tento zákon neustanovuje inak. Priemerný osobný mzdový bod sa zaokrúhľuje na štyri desatinné miesta nahor. Na účely určenia obdobia dôchodkového poistenia sa získané dni dôchodkového poistenia prepočítavajú na roky, ak tento zákon neustanovuje inak. Obdobie dôchodkového poistenia sa zaokrúhľuje na štyri desatinné miesta nahor. (6) Rozhodujúce obdobie na zistenie priemerného osobného mzdového bodu sú kalendárne roky pred rokom, v ktorom boli splnené podmienky nároku na dôchodkovú dávku, s výnimkou kalendárnych rokov pred 1. januárom 1984, ak tento zákon neustanovuje inak. Z rozhodujúceho obdobia sa vylučujú obdobia, za ktoré patrí osobný mzdový bod podľa § 62 ods. 2 prvej vety alebo § 255 ods. 3 prvej vety, alebo obdobie dôchodkového poistenia, za ktoré nemožno určiť osobný mzdový bod, ak tieto obdobia trvali celý kalendárny rok. Podľa § 209 ods. 4 zák. č. 461/2003 Z.z. o sociálnom poistení V odôvodnení rozhodnutia organizačná zložka Sociálnej poisťovne uvedie, ktoré skutočnosti boli podkladom na rozhodnutie, akými úvahami bola vedená pri hodnotení dôkazov a pri použití právnych predpisov, na ktorých základe rozhodovala. Z obsahu predloženého administratívneho spisu vyplynulo, že odporkyňa rozhodovala o žiadosti o dávku starobného dôchodku zo dňa 24.10.2014, ktorou bol uplatnený nárok od 22.10.2014, pričom v poznámke k podanej žiadosti navrhovateľ uviedol, že žiada o starobný dôchodok z Českej republiky podľa § 29 zák. č. 155/1995 Sb.. Odporkyňa, ktorá vychádzala z údajov zabezpečených si zo svojej evidencie, ako aj zistených od Českej správy sociálního zabezpečení Praha, vydala rozhodnutie zo dňa 14.11.2012, ktorým navrhovateľovi priznala podľa § 65 a § 82 zák. č. 461/2003 Z.z. a článku 52 ods. 1 písm. a) a ods. 4 Nariadenia (ES) Európskeho parlamentu a Rady č. 883/2004 o koordinácii systémov sociálneho zabezpečenia v znení Nariadenia európskeho parlamentu a Rady (ES) č. 988/2009 starobný dôchodok vo výške 244,10 eur mesačne s poukazom na podklady uvedené v osobnom liste dôchodkového poistenia za kalendárne roky 1993 - 2012. V odvolacom konaní bolo toto rozhodnutie Krajským súdom v Trnave zrušené podľa ust. § 250j ods. 2 písm. d) O.s.p. (nepreskúmateľnosť pre nedostatočné odôvodnenie) bez možnosti podať odvolanie. Vzhľadom na rozsah odvolacích dôvodov vrátane preukázania skutočnosti, že navrhovateľ bol v období 01.08.1979-31.07.1993 zamestnancom spoločnosti ŠKODA Praha (potvrdenie zamestnávateľa z 23.04.2013) a zo zápočtového listu spoločnosti ENERGOSTROJ, Mochovce, s.r.o., vyplýva, že navrhovateľ bol ich zamestnancom od 01.08.1979 do 30.06.1995, pričom spoločnosť bola zapísaná v obchodnom registri SR až 02.07.1993, dovtedy bola evidovaná na území ČR, súd vyslovil názor, že odporkyňa pochybila, keď neaplikovala pravidlá uvedené v článku 47 Nariadenia Rady EHS č. 1408/71. Ďalej uložil odporkyni zistiť skutočné údaje o dobrovoľnom dôchodkovom poistení a dať do súladu aj pochybenia spočívajúce v nesprávnom uvedení počtu kalendárnych mesiacov, ako aj vymeriavacích základov (odporkyňa duplicitne uvádzala jednotlivé kalendárne mesiace a vymeriavacie základy za účelom, aby výpočet OMB bol správny). Ďalej jej uložil dostatočným spôsobom vysvetliť a náležite odôvodniť, ktoré z pravidiel uvedených v článku 47 ods. 1 Nariadenia na výpočet teoretickej výšky dôchodku uvedenej v článku 46 ods. 2 písm. a) Nariadenia je potrebné aplikovať vo vzťahu k navrhovateľovi a na základe príslušného pravidla určiť skutočnú sumu starobného dôchodku. V novom rozhodnutí zo dňa 03.06.2014 sa odporkyňa dostatočne vysporiadala s nemožnosťou aplikácie Nariadenia 1408/71 vzhľadom na jej ústavnú povinnosť riadiť sa pri výkone svojej činnosti platnou právnou úpravou v danom prípade zákonom č. 461/2003 Z.z. a súčasne príslušnými ustanoveniami Nariadenia (ES) Európskeho parlamentu a Rady č. 883/2004 o koordinácii systémov sociálneho zabezpečenia v znení Nariadenia európskeho parlamentu a Rady (ES) č. 988/2009. Z toho dôvodu prejednávajúci súd nepovažuje za dôvodnú námietku nerešpektovania záväzného právneho názoru súdu vysloveného v otázke aplikácie právneho predpisu v rozsudku 43 Sd/7/2013 zo dňa 11.02.2014. Naviac treba uviesť, že zrušujúcim dôvodom v zmysle tohto rozsudku bola nepreskúmateľnosť pre nedostatočné odôvodnenie, nie nesprávne právne posúdenie v zmysle § 250j ods. 2 písm. a) O.s.p.. Čo sa týka ďalších odvolacích dôvodov v nadväznosti na tvrdenú nesprávnosť postupu pri výpočte výšky osobného mzdového bodu (použité údaje od roku 1993) súd uvádza, že bez ohľadu na obsah informatívneho výpisu rozhodujúcim faktom je, že za obdobie odpracované na území SR nie je možné považovať zamestnanie u spoločnosti ENERGOSTROJ Mochovce, s.r.o., do 01.01.1993, nakoľko v tomto období bola spoločnosť registrovaná v príslušnom registri so sídlom v Českej republike, príslušné doby poistenia sú teda dobami podľa českých právnych predpisov, zohľadnených pri výpočte dôchodkovej dávky vyplácanej českým poskytovateľom sociálneho zabezpečenia. Nebol teda dôvod pri výpočte priemerného osobného mzdového bodu použiť ustanovenie § 63 ods. 6 so zahrnutím obdobia 1984-2014. Čo sa týka námietky nesprávneho výpočtu osobného mzdového bodu za roky 2004-2005, v tejto časti považuje súd odvolanie za dôvodné, nie pre tvrdenú nesprávnosť, ale vzhľadom na nerešpektovanie povinnosti odporkyne, vysvetliť navrhovateľovi dôvody, pre ktoré došlo k rozdielnemu určeniu hodnoty osobného mzdového bodu oproti informáciám doručeným navrhovateľovi v rokoch 2004 a 2006. V danom prípade treba odporkyni uznať, že nie je jednoduché pre laika zrozumiteľným spôsobom vysvetliť a odôvodniť správnosť údajov a podkladov použitých v zmysle zákona pre výpočet dôchodkovej dávky, adresátovi rozhodnutia však nemožno uprieť právo, aby mu boli tieto postupy dostatočne zrozumiteľným spôsobom vysvetlené. Tento istý záver platí aj ohľadne námietky navrhovateľa o nedostatočnosti odôvodnenia záveru o tom, že na daný prípad sa vzťahuje ust. čl. 52 ods. 4 Nariadenia č. 883/2004. Za situácie, keď navrhovateľ považuje za zásadnú námietku diskrimináciu, odvíjajúcu sa od toho, že výška jeho dôchodkovej dávky pri zohľadnení časti dôb poistenia podľa českých predpisov a časti podľa slovenských predpisov, je nižšia, ako by bola výška tejto dávky v prípade získania všetkých dôb poistenia podľa slovenských predpisov, súd konštatuje, že napriek absencii dostatočnej právnej úpravy tejto diskriminácie je aj odporkyňa ako orgán verejnej správy povinná prihliadať na ústavné limity a princípy, ktorými sú povinné riadiť sa v zmysle čl. 2 Ústavy SR. Považuje za dôvodný argument navrhovateľa, poukazujúci na rozhodovania NS SR vo veci 9 So/124/2013, kde bola riešená otázka vzniku nároku navrhovateľa na vyrovnanie rozdielu medzi obdobne vypočítanými dávkami starobného dôchodku (doby zamestnania pred rozdelením ČSFR odpracované u zamestnávateľa so sídlom na území ČR), v nadväznosti na úpravu článku 39 ods. 1 Ústavy SR v spojení s článkom 12 Ústavy SR. Najvyšší súd SR tu vyslovil záver, že aj v situácii, ak zákon o sociálnom poistení, ani iný právny predpis taký postup doteraz priamo neupravujú, je odporkyňa ako orgán kompetentný rozhodovať o dávke starobného dôchodku občana Slovenskej republiky „povinná vypočítať starobný dôchodok poistencovi aj podľa zák. č. 461/2003 Z.z. samostatne a priznať mu ho v takej výške, aby súčet jeho starobných dôchodkov z ČR a SR po zohľadnení menového kurzu nebol nižší, ako dôchodok poistenca, ktorý počas svojho produktívneho života získal rovnakú dobu poistenia a rovnaké príjmy len u zamestnávateľov, ktorí mali sídlo na území SR.“ Zároveň však nemožno opomenúť, že rozhodnutie vo veci 9 So/124/2013 zo dňa 25.02.2015 bolo vydané v situácii, keď ešte nebol prijatý zákon č. 140/2015 Z.z., ktorým sa mení a dopĺňa zákon č. 461/2003 Z.z. o sociálnom poistení v znení neskorších predpisov a ktorým sa menia a dopĺňajú niektoré zákony, ktorý nadobudol účinnosť 01.07.2015, a bol prijatý práve za účelom odstránenia takýchto nepriaznivých dôsledkov rozdelenia ČSFR na výšku nároku dôchodkových dávok osôb, ktoré v priebehu pracovného života pracovali v oboch štátoch. Na účely rozhodovania o dôchodkovej dávke teda došlo k zmene právnej situácie, právneho stavu oproti stavu k dátumu 25.02.2015, kedy bolo vydávané rozhodnutie NS SR 9 So/124/2013. Súd má však za to, že za platnej právnej úpravy je odporkyňa rovnako viazaná vysloveným záverom a je povinná vysporiadať sa s ústavne konformnou požiadavkou navrhovateľa na odstránenie diskriminácie, avšak s prihliadnutím a vyhodnotením dôsledkov nadobudnutia platnosti a účinnosti zák. č. 140/2015 Z.z. na právne postavenie navrhovateľa. Vzhľadom na vyššie uvedené súd napadnuté rozhodnutie zrušil postupom v zmysle ust. § 250j ods. 2 písm. d) O.s.p. ako nedostatočne odôvodnené a vec vrátil odporkyni na ďalšie konanie. O trovách konania súd postupom v zmysle § 250l ods. 2 v spojení s ust. § 250k O.s.p. rozhodol tak, že procesne úspešnému navrhovateľovi priznal nárok na náhradu účelne vynaložených trov konania predstavujúcich náhradu trov právneho zastúpenia. Priznaná náhrada trov konania pozostáva v zmysle vyhlášky č. 655/2004 Z.z. z odmeny za 2 úkony právnej služby po 61,84 eur (prevzatie a príprava zastúpenia, podanie návrhu na preskúmanie rozhodnutia súdom), 2 x paušálnej náhrady po 8,04 eur, 1 x tarifnej odmeny 64,53 eur (účasť na pojednávaní dňa 24.09.2015), paušálnej náhrady 8,39 eur, náhrada trov cestovného v súvislosti s cestou na pojednávanie dňa 24.09.2015 v rozsahu náhrady za stratu času za 2 polhodiny po 13,98 eur, cestovných náhrad podľa priloženej špecifikácie 13,20 eur. Celú priznanú náhradu trov konania v sume 253,84 eur je odporkyňa povinná zaplatiť na účet právneho zástupcu navrhovateľa IBAN J. XXXXXXXXXXXXXXXXXXXXXX, do troch dní od právoplatnosti rozsudku. Poučenie: Proti tomuto rozhodnutiu odvolanie nie je prípustné (§250s O.s.p. )

Zdroj: KAUZIS.SK – https://www.kauzis.sk/judikatura/r/ECLI:SK:KSTT:2015:2014200512.1 (dáta aktuálne k 14. 11. 2026). Záväzné je znenie zverejnené súdom.




